**נדרה בליל שבת ....- דף עו עמוד ב**

המשנה פוסקת כי הפרת נדרים כל היום. כדוגמא אומרת המשנה כי אם אשה נדרה **בליל שבת**  יכול הבעל להפר את הנדר בליל שבת וביומו עד צאת השבת ואם נדרה בשבת סמוך לחשיכה , יכול הבעל להפר מיידית. המפרשים דנים בשאלה מדוע המשנה הדגימה דווקא על ידי נדר בשבת ולא כל יום אחר?

**רבי עובדיה מברטנורא והרמב"ם** בפירוש המשניות (פ"י, מ"ח) כתבו כי המשנה רצתה על הדרך לפסוק הלכה שמותר לבעל להפר נדרים בשבת, בין הקשורים לשבת ובין אם לא . לכן נקטה המשנה את הדוגמא של ליל שבת[[1]](#footnote-1) .

**תוספות יום טוב** מוסיף כי במקרה השני במשנה הרי ברור שהפרת הנדר אינה צורך השבת שהרי מדובר סמוך לחשיכה (והוא כותב כי היא כבר אכלה והסירה תכשיטיה לקראת תום השבת ) ואם התרנו לבעל להפר, אות היא שבשבת מפירים גם נדרים שאינם צורך השבת (שהרי רק "ביום שמעו" יכול להפר ואם יצאו הכוכבים הרי שאיבד את זכותו להפר).

**רש"י , הרא"ש** וכן מובא בפירוש תוספות חדשים בשם **מהרש"ח**[[2]](#footnote-2) כי המשנה נקטה ליל שבת כדי לחדש לנו שהלכות נדרים כהלכות שבת , היום הולך אחרי הלילה ולא כמו בקודשים שהלילה הולך אחרי היום ("יום ולילה עד חצות").

בספר **ידות נדרים [[3]](#footnote-3)** כותב כי החידוש בשבת הוא שלא נאמר כי תוספת שבת כשבת ולכן יכול להפר עד זמן צאת השבת בלוחות , קמ"ל שרק עד צאת הכוכבים יכול להפר ולא אחר כך.

והסבר נוסף כתב בספר שלמי נדרים[[4]](#footnote-4). אומנם ההלכה היא שבשבת יכול הבעל להפר את הנדר אך שמא היינו אומרים שאסור לה למשל לאכול מהפרי שממנו נדרה, שהרי בכניסת שבת היה הפרי אסור עליה ובגדר מוקצה "ומיגו שאתקצאי לבית השמשות אתקצאי לכולא יומא" , לכן חידשה המשנה על הדרך שהיא מותרת מייד להנות מהפרי כאשר הבעל מפר בשבת.

ובקובץ **גיליון הפרשה** (גיליון מז, שנת תשס"ח) ראיתי הסבר בכיוון ההפוך. החידוש הוא שאפילו אם האשה קיבלה שבת מבעוד יום , הבעל יכול להפר לה רק עד צאת הכוכבים של שבת קודש ולא אמרינן שכיוון שבשבילה התחילה השבת הרי שיכול להפר לה עד מוצאי שבת , מאחר שלא נקבע הדבר אלא לפי הבעל השומע והוא הרי לא קיבל שבת עדיין.

ויש לעיין מה הדין לפי זה אם הבעל קיבל שבת מבעוד יום האם הדבר בשבילו כאילו התחלף יום ואינו יכול להפר או כיוון שלעולם כולו עדיין לא צאת הכוכבים עדיין יכול להפר.

**פסק הרמב"ם**

**הרמב"ם** (נדרים פ"יב, ה"טו) שבדרך כלל נאמן מאוד ללשון המשנה והגמרא, פוסק שהפרת נדרים היא עד החשכה של יום הנדר, אך משנה את הדוגמא ובמקום נדרה בשבת כותב הרמב"ם:

כיצד נדרה בתחלת ליל שני הרי מפר אותה הלילה וכל יום שני, נדרה ביום שני בתחלת היום מפר כל אותו היום

ויש לשאול מדוע שינה הרמב"ם ולא כתב את הדוגמא של המשנה כלומר שהיא נדרה בשבת.

אפשר לומר כי המשנה נקטה דווקא שבת כי רצתה להכריע את ההלכה ולפסוק שמפירים נדרים בשבת (כמו שכתב הרמב"ם עצמו בפירוש המשניות), אך הרמב"ם כפוסק הלכה "משוחרר" מהשיקול הזה , כי בפרק הבא הוא ממילא יכתוב שמפירים נדרים בשבת. אך עדיין יש להקשות מדוע הרמב"ם כתב דוגמא דווקא מיום שני.

1. הרמב"ם מסביר לאחר מכן כיצד היא ההפרה בשבת שלא תהיה כדרך שמפיר בחול. [↑](#footnote-ref-1)
2. רבי שמשון בלאך (חסיד) , מחבר ספר נזירות שמשון, דיין בהמבורג, נפטר 1737 [↑](#footnote-ref-2)
3. רבי יהודה יודל רוזנברג, רב בפולין ובאחרית ימיו בקנדה, נפטר 1936, ההדיר ספרים רבים של חכמים קדמונים [↑](#footnote-ref-3)
4. רבי אלכנסדר סנדר קפלן, רב העיר קופישוק כארבעים שנה. נפטר 1884 [↑](#footnote-ref-4)